CELEX: 52014XG1211(01)
Language: lv
Date: 2014-12-11
Title: Padomes secinājumi – “Praktizējošu juristu apmācība: būtisks līdzeklis, lai konsolidētu ES acquis ”

11.12.2014   
            
            
               LV
            
            
               Eiropas Savienības Oficiālais Vēstnesis
            
            
               C 443/7
            
         Padomes secinājumi
   “Praktizējošu juristu apmācība: būtisks līdzeklis, lai konsolidētu ES acquis”
   (2014/C 443/04)
   EIROPAS SAVIENĪBAS PADOME,
   ATGĀDINOT:
   Komisijas 2006. gada 29. jūnija paziņojumu Eiropas Parlamentam un Padomei par tiesisko apmācību Eiropas Savienībā (COM(2006) 356 def.);
   Padomes rezolūciju par tiesnešu, prokuroru un tiesu iestāžu darbinieku apmācību Eiropas Savienībā (2008/C 299/01);
   Līguma par Eiropas Savienības darbību 81. panta 2. punkta h) apakšpunktu un 82. panta 1. punkta c) apakšpunktu attiecībā uz Savienības atbalstu tiesnešu un tiesu iestāžu darbinieku mācībām civiltiesībās un krimināltiesībās;
   Eiropas Padomes Eiropas Tiesnešu konsultatīvās padomes 2010. gada tiesnešu pamatprincipus (Magna Carta), kuros uzsvērts, ka sākotnējā apmācība un kvalifikācijas paaugstināšanas apmācība ir tiesnešu tiesības un pienākums un ka apmācība ir svarīgs elements, lai nodrošinātu gan tiesnešu neatkarību, gan tiesu sistēmas kvalitāti un efektivitāti (CCJE (2010) 3 final);
   Eiropas Komisijas paziņojumu “Uzticēšanās veidošana tiesiskumam ES mērogā: Eiropas tiesiskās apmācības jauna dimensija” (COM(2011) 551 final);
   Padomes 2011. gada 27. oktobra secinājumus par Eiropas tiesisko apmācību (2011/C 361/03);
   Eiropas Parlamenta 2012. gada 14. marta rezolūciju par apmācību tieslietu jomā (2012/2575(RSP));
   Eiropas Komisijas paziņojumu “ES tieslietu politikas programma līdz 2020. gadam – uzticēšanās, mobilitātes un izaugsmes nostiprināšana Savienībā” (COM(2014) 144 final);
   Eiropadomes 2014. gada 27. jūnija stratēģiskās pamatnostādnes brīvības, drošības un tiesiskuma telpā, kurās apgalvots, ka “[i]r nepieciešama turpmāka rīcība, lai (..) uzlabotu praktizējošo speciālistu apmācību” (EUCO 79/14);
   UZSVER, ka:
   tiesnešiem un prokuroriem, kā arī citiem praktizējošiem juristiem ir būtiski svarīga loma, nodrošinot Eiropas Savienības tiesību aktu ievērošanu;
   tieslietas, tostarp tiesu iestāžu sadarbība, līdz ar Lisabonas līguma stāšanos spēkā ir kļuvušas par nobriedušu ES politiku; Eiropas tiesiskuma telpa tagad ir jāapvieno; apmācība ir svarīgs līdzeklis, lai nodrošinātu, ka ar ES tiesību aktiem piešķirtās tiesības kļūst par realitāti, ka dalībvalstu tiesu sistēmu efektivitāte pieaug un ka praktizējoši juristi savstarpēji uzticas cits cita tiesu sistēmām. Tam savukārt būtu jāpalīdz nodrošināt raitu pārrobežu tiesvedību un tiesas spriedumu atzīšanu;
   ATZINĪGI NOVĒRTĒ:
   
            
               1.
            
            
               faktu, ka vairāk nekā 210 000 praktizējošu juristu – tiesneši, prokurori, tiesu darbinieki, juristi, notāri, tiesu izpildītāji – laika posmā no 2011. līdz 2013. gadam piedalījās apmācībā par ES tiesību jautājumiem, kā to parāda Komisijas gada ziņojumi par Eiropas tiesisko apmācību;
            
         
            
               2.
            
            
               apmācības paraugprakses izplatīšanu tiesnešiem, prokuroriem, juristiem un tiesu darbiniekiem un ieteikumus uzlabot šajās profesijās strādājošo apmācību, kas izstrādāti Eiropas tiesiskās apmācības pilotprojekta rezultātā, kuru 2012. gadā ierosināja Eiropas Parlaments un 2013. un 2014. gadā īstenoja Eiropas Komisija;
            
         
            
               3.
            
            
               programmas “Tiesiskums” (1) laikposmam no 2014. līdz 2020. gadam pieņemšanu, kura atbalstīs un veicinās tiesisko apmācību ar mērķi sekmēt vienotu juridisko un tiesisko kultūru un kurā šim mērķim piešķirti 35 % no tās kopējā budžeta, t. i., EUR 132 miljoni;
            
         
            
               4.
            
            
               tiesnešu un prokuroru pieaugošu dalību apmaiņas un citos pārrobežu apmācības pasākumos, ko iepriekšējos gados nodrošinājis, veicinājis un koordinējis Eiropas Tiesiskās apmācības tīkls (EJTN);
            
         ATZĪST, KA:
   
            
               1.
            
            
               lai gan stāvoklis uzlabojas, ir jādara vairāk, lai sasniegtu vērienīgo mērķi, ka pusei (aptuveni 700 000) no visiem praktizējošiem juristiem no 2011. līdz 2020. gadam būtu jāpiedalās apmācībā par ES tiesību jautājumiem;
            
         
            
               2.
            
            
               praktizējošu juristu apmācības vajadzības joprojām nav pilnībā apmierinātas un stāvoklis ir atšķirīgs dažādās juridiskās profesijās un dažādās dalībvalstīs;
            
         
            
               3.
            
            
               paraugpraksi nepieciešams plašāk izplatīt, atjaunināt, atkārtoti izmantot un kopīgi lietot dažādās juridiskās profesijās;
            
         
            
               4.
            
            
               praktizējoši juristi joprojām saskaras ar šķēršļiem saistībā ar dalību apmācības pasākumos, piemēram, laika vai budžeta līdzekļu trūkumu, tādu mācību kursu trūkumu, kuros ietverti ES tiesību jautājumi, vai nepietiekamām juridiskās valodas zināšanām, kas nepieciešamas, lai piedalītos pārrobežu apmācības pasākumos;
            
         
            
               5.
            
            
               ES līmenī EJTN ar savu dalībnieku starpniecību vislabāk spēj koordinēt valstu apmācības pasākumus un izstrādāt pārrobežu apmācību piedāvājumu tiesnešiem un prokuroriem; tas no Eiropas Savienības pēdējo gadu laikā ir saņēmis arvien pieaugošu līdzfinansējuma atbalstu;
            
         AICINA VALSTU TIESISKĀS APMĀCĪBAS SNIEDZĒJUS UN APMĀCĪBAS SNIEDZĒJUS JURIDISKAJĀS PROFESIJĀS STRĀDĀJOŠAJIEM:
   
            
               1.
            
            
               sistemātiski valstu sākotnējā apmācībā un kvalifikācijas paaugstināšanas apmācībā integrēt apmācību par ES tiesību jautājumiem un jo īpaši attiecībā uz Eiropas Savienības Pamattiesību hartu, ja tas nepieciešams pienācīgai tiesu iestāžu vai profesionālo funkciju izpildei;
            
         
            
               2.
            
            
               atbilstošos gadījumos ieviest paraugpraksi un ieteikumus, kas izstrādāti Eiropas tiesiskās apmācības pilotprojekta rezultātā;
            
         
            
               3.
            
            
               veicināt, lai pārrobežu apmācības pasākumi ES tiesību jautājumos, ja tie notiek citā dalībvalstī vai tos organizē Eiropas apmācības sniedzējs, tiktu atzīti par tādiem, kas izpilda valstu apmācības pienākumus, ja tādi pastāv;
            
         
            
               4.
            
            
               vajadzības gadījumā uzlabot uzticamu datu vākšanu saistībā ar apmācību un iepazīstināt ar šiem datiem Komisiju, lai tai dotu iespēju vēl vairāk uzlabot precizitāti gada ziņojumos attiecībā uz Eiropas tiesisko apmācību;
            
         
            
               5.
            
            
               izmantojot attiecīgās ES līmeņa struktūras, atbalstīt apmācības koordināciju, ko veic dalībvalstu brīvo juridisko profesiju organizācijas;
            
         AICINA DALĪBVALSTIS:
   
            
               1.
            
            
               iedzīvināt konkrētos pasākumos 2014. gada jūnija Eiropadomes secinājumu prioritāti attiecībā uz praktizējošu juristu apmācību šādā veidā:
               
                           —
                        
                        
                           piešķirot nepieciešamos budžeta līdzekļus pienācīga apmācības piedāvājuma izstrādei,
                        
                     
                           —
                        
                        
                           ļaujot praktizējošiem juristiem piedalīties piedāvātajos apmācības pasākumos;
                        
                     
         
            
               2.
            
            
               apsvērt iespēju paaugstināt vai vismaz saglabāt finansiālo atbalstu EJTN, ņemot vērā EJTN tiesisko regulējumu un to, ka dalībvalstis tieši līdzfinansē konkrētu EJTN apmācību atbilstīgi attiecīgajām apmācības vajadzībām, lai to ieguldījums būtu līdzvērtīgs ES ieguldījumam un dotu sadarbības tīklam iespēju arī turpmāk īstenot tādus pasākumus kā, piemēram, apmaiņas un pārrobežu apmācība;
            
         
            
               3.
            
            
               atbalstīt uzticamu datu vākšanu šajā jomā;
            
         AICINA EIROPAS KOMISIJU:
   
            
               1.
            
            
               kad tā apsvērs ieteikuma izstrādi par tādiem apmācības standartiem, kas aptver visas juridiskās profesijas, balstīties uz pieejamām dalībvalstu un ieinteresēto personu īpašajām zināšanām un balstīties uz EJTN veiksmīgo darbu un pilotprojekta par tiesisko apmācību rezultātiem;
            
         
            
               2.
            
            
               turpināt ziņot par praktizējošu juristu dalību apmācībā par ES tiesību un citu dalībvalstu tiesību jautājumiem;
            
         
            
               3.
            
            
               rīkot regulāras ES līmeņa sanāksmes ar ieinteresētajām personām, kas iesaistītas praktizējošu juristu apmācībā, lai izvērtētu sasniegto un nepieciešamības gadījumā palīdzētu sagatavot turpmākus Eiropas tiesiskās apmācības uzlabojumus;
            
         
            
               4.
            
            
               rīkot īpašu ES līmeņa sanāksmi ar ieinteresētajām personām, lai apzinātu esošos apmācības pasākumus, noteiktu iespējamos trūkumus un ierosinātu uzlabojumus, īpašu uzmanību pievēršot praktizējošo juristu un amatpersonu apmācībai, kas piemēro Eiropas Savienības Pamattiesību hartu;
            
         
            
               5.
            
            
               aicināt gan valstu, gan, ja nepieciešams, privātos apmācības sniedzējus vairāk rīkot apmācību par ES tiesību jautājumiem un par juridiskās svešvalodas prasmēm juridiskās profesijās strādājošajiem, turklāt atceroties, ka šādas apmācības mērķis ir augsta kvalitāte un izmaksu lietderība;
            
         
            
               6.
            
            
               risināt konkrēto jautājumu par tiesu darbinieku apmācību, tostarp uzlabojot apmācību par ES tiesību jautājumiem tiem tiesu darbiniekiem, kuru darba pienākumos ietilpst ES tiesību elementi, un attiecīgos gadījumos veicinot pārrobežu sadarbību starp apmācības sniedzējiem tiesu darbiniekiem;
            
         
            
               7.
            
            
               ievērojot ES budžeta prasības un procedūras, pakāpeniski paaugstināt finansiālo atbalstu Eiropas Tiesiskās apmācības tīklam, kas ir būtisks līdzeklis, lai uzlabotu tiesnešu un prokuroru apmācību Eiropas Savienībā;
            
         
            
               8.
            
            
               palielināt finansiālo atbalstu pārrobežu apmācības projektiem, kā noteikts 2014.–2020. gada programmas “Tiesiskums” finanšu daļā, vienlaikus samazinot administratīvo slogu atbalsta saņēmējiem;
            
         
            
               9.
            
            
               turpināt attīstīt apmācības sadaļu Eiropas e-tiesiskuma portālā, tostarp e-mācības, kā efektīvu līdzekli, lai turpinātu attīstīt Eiropas tiesisko apmācību.
            
         
      (1)  Eiropas Parlamenta un Padomes Regula (ES) Nr. 1382/2013 (2013. gada 17. decembris), ar ko izveido programmu “Tiesiskums” laikposmam no 2014. līdz 2020. gadam (OV L 354, 28.12.2013., 73. lpp.).